钦定古今图书集成/历象汇编/乾象典/第086卷 > 荆川稗编 > 《湛露晞朝阳赋》〈以诸侯来朝锡宴具醉为韵〉张胜之
## 钦定古今图书集成/历象汇编/乾象典/第086卷 > 荆川稗编 > 《湛露晞朝阳赋》〈以诸侯来朝锡宴具醉为韵〉张胜之

阳晖早曙，露泫清宵，宵既寂而露彩结，曙将动而阳
气消。是以在兰者照之则焕乎叶；在棘者烛之则晞
乎条。故乃喻天子布泽于宴，犹诸侯命朔于朝。观夫
润草瀼瀼，晞阳羃羃，气色浓兮犹茂，枝干燥兮如涤。
初将比玉，以减其琳璃；稍欲如珠，复消夫玓𬍛。故可
比臣竭忠以祗敬，君降恩而蕃锡。及夫大明有赫，五
色初收，陵晨光动，平野气浮。遂使将饮之蝉，惊阳乌
而复退；罢警之鹤，惧白驹而不留。出扶桑兮始上，被
丰草兮徒周。何异夫锡宴则临乎我后，来朝则嘉彼
尔侯。原夫曭朗之光未舒，霑濡之色犹遍。忽其阳气
匝，晴风扇，则滴而有响者，其响罢听；布而成文者，其
文难见。夫如是，有类藩臣感化而来觌，中朝布德而
成宴。彼以朝为数，此以夜为初。夜则因我而阴胜，朝
则因我而阳舒。其凝也无不备矣，其晞也曷可藏诸。
况有丽天之晖，润月之意，崇其燕礼，著乎前志。“朝日
出海”，若一人之当阳；夕露低柯，若群臣之既醉。天晴
夜朗，林霁烟开。稽其顺阳之心，既且周而复始；懿乎
渐晞之理，又观往而知来。所以为成岁之本，履霜之
具。华叶既濡，清光若煦。吾知“湛露晞朝阳”也。为君臣
宴飨之喻。